Man aangekeer oor vyfjarige se skietdood(Argieffoto: Miguel Roberts/AP) ŉ 22-jarige man is in hegtenis geneem in verband met ‘n skietery waarna ŉ vyfjarige meisie in Bethelsdorp in die Oos-Kaap gesterf het. “Ondersoekbeamptes het onverpoosd gewerk om die omstandighede te bepaal rondom die noodlottige skietery,” sê kol. Priscilla Naidu, woordvoerder van die polisie. “Die ondersoek het bepaal dat drie kinders, twee sesjarige seuns en ŉ vyfjarige meisie, Donderdagmiddag met ŉ vuurwapen in ŉ huis in Uitbreiding 31 gespeel het, toe ŉ skoot afgegaan het. Beamptes het intussen bepaal dat die seun en meisie neef en niggie is, en nie boetie en sussie soos vroeër deurgegee is nie. Die ander seun was ŉ maatjie.” Die meisie is met ŉ ambulans na ŉ hospitaal geneem maar het later dieselfde aand aan haar beserings beswyk. “In hierdie stadium is dit nog nie duidelik watter een van die seuns per ongeluk die meisie geskiet het nie. Met polisie se aankoms op die toneel was die vuurwapen skoonveld.” Verskeie wenke is opgevolg en beamptes van die teenbende-eenheid het Vrydagoggend ŉ 22-jarige man in Cleary Park in hegtenis geneem. “Hy staan tereg op aanklag van dwarsboming van die gereg. Die beamptes het ook beslag gelê op ŉ rewolwer wat vermoedelik tydens die skietery gebruik is.” Naidu sê die vuurwapen is in ŉ stormwaterdrein tussen Uitbreiding 21 en Uitbreiding 31 gevind is. “Die polisie ondersoek ŉ saak van strafbare manslag en ŉ aanklag wat met die Wet op Vuurwapenbeheer verband hou waar ŉ persoon versuim het om te voldoen aan die verpligting dat ŉ vuurwapen en ammunisie nie op die perseel gehou moet word nie, en dat ŉ persoon versuim het om die onwettige besit van ŉ vuurwapen of ammunisie aan te meld.” Die vuurwapen sal vir ballistiese toetse gestuur word vir analise. Die ondersoek sal ook bepaal wie die eienaar van die vuurwapen is. Die ondersoek duur voort.